บลจ.กสิกรยกเครื่องระบบจัดการลงทุน
บลจ. กสิกรไทย ดึง ‘ชาร์ลส์ ริเวอร์’ ยกเครื่องระบบจัดการลงทุน เร่งเสริมประสิทธิภาพการจัดการกองทุนเต็มขั้น
8 พ.ค. 2555

บลจ. กสิกรไทย ดึง ‘ชาร์ลส์ ริเวอร์’ ยกเครื่องระบบจัดการลงทุน เร่งเสริมประสิทธิภาพการจัดการกองทุนเต็มขั้น 
นายอำพล โพธิ์โลหะกุล ประธานกรรมการบริหาร บริษัทหลักทรัพย์จัดการกองทุน (บลจ.) กสิกรไทย  เปิดเผยว่า บลจ.กสิกรไทย ได้ร่วมมือกับบริษัทชาร์ลส์ ริเวอร์ ดีเวลลอปเม้นท์ ผู้ให้บริการซอฟท์แวร์เพื่อการจัดการลงทุนชั้นนำของโลก  ดำเนินการติดตั้งซอฟท์แวร์ระบบจัดการลงทุนใหม่เพื่อเสริมประสิทธิภาพการบริหารจัดการกองทุนภายใต้การบริหารของบริษัท 
สำหรับซอฟท์แวร์ดังกล่าวใช้ระบบจัดการลงทุนที่ครอบคลุมสินทรัพย์ทุกประเภทที่ครอบคลุมทั้งระบบจัดการและปฏิบัติการลงทุนทั้งส่วนหน้าและส่วนกลาง การบริหารและติดตามพอร์ทการลงทุน รวมทั้งการซื้อขายหลักทรัพย์ทางอิเล็กทรอนิกส์แบบบูรณาการผ่านเครือข่ายระบบแลกเปลี่ยนข้อมูลทางการเงิน ที่ตอบรับการซื้อขายผ่านคู่ค้าทั้งในและต่างประเทศได้อย่างเต็มประสิทธิภาพ 
พร้อมด้วยระบบกำกับการจัดการกองทุนของบริษัทเพื่อให้เป็นไปด้วยความโปร่งใส ถูกต้องตามหลักเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)  และสอดคล้องกับข้อจำกัดของลูกค้า ซึ่งเชื่อว่าระบบดังกล่าวจะช่วยเพิ่มพูนประสิทธิภาพในการบริหารจัดการกองทุนที่มีความหลากหลายได้ดียิ่งขึ้น เป็นประโยชน์ต่อผู้ลงทุนของบริษัท
นายแคเมอรอน ฟีลด์ กรรมการผู้จัดการ บริษัทชาร์ลส์ ริเวอร์ ดีเวลลอปเมนท์ (เอเชีย-แปซิฟิก) กล่าวว่า  บริษัทได้เพิ่มเติมรายชื่อบริษัทหลักทรัพย์ไทยหลายแห่งไปในระบบเครือข่ายซึ่งจะเป็นประโยชน์ต่อบลจ.กสิกรไทยในการดำเนินกลยุทธ์การลงทุนต่างๆ และสามารถจัดการลงทุนได้อย่างถูกต้องโปร่งใสภายใต้กระบวนการจัดการลงทุน ทั้งการลงทุนในประเทศไทยซึ่งนับว่ามีขั้นตอนและระเบียบวิธีที่เฉพาะเจาะจง และการลงทุนในต่างประเทศโดยผ่านผู้ให้บริการระบบแลกเปลี่ยนข้อมูลทางการเงิน (FIX) อีกด้วย
ทั้งนี้ บริษัทชาร์ลส์ ริเวอร์ ดีเวลลอปเมนท์  ได้รับความไว้วางใจจากบริษัทต่างๆ ในธุรกิจจัดการกองทุนทั้งสำหรับผู้ลงทุนรายย่อยและผู้ลงทุนสถาบัน ธุรกิจการลงทุนทางเลือก การบริหารจัดการทรัพย์สินส่วนบุคคล ประกันชีวิต ธนาคารและผู้ดูแลสินทรัพย์กว่า 330 บริษัทในกว่า 40 ประเทศทั่วโลก